
Megélhetési költségek Magyarországon 'a gazdasági növekedés árnyékában'

Kulcsszavak: infláció;vásárlóerő;jövedelem;társadalmi egyenlőtlenség;megélhetés
A dolgozat célja a 2019–2023 közötti magyar inflációs folyamatok hatásainak vizsgálata az átlag- és mediánbérek vásárlóerejére, különösen az alapvető és alapszükségleten felüli fogyasztási cikkek vetületében. A kutatás négy fő kérdésre kereste a választ:
1. Hogyan változtak a keresetek Magyarországon?
2. Hogyan alakult a fogyasztásszerkezet a társadalom egyes rétegeiben?
3. Milyen hatása volt az inflációnak az egyes termékcsoportokra?
4. Mennyi egység fogyasztási cikket lehet vásárolni az átlag-, illetve a nettó mediánbéreket alapul véve?
A kutatás szekunder adatokat használt, amelyek forrása a Központi Statisztikai Hivatal. Az infláció hatásait termékcsoportonkénti láncviszonyszámokkal értékeltem, továbbá bevezettem a „Zsíroskenyér Indexet”, amely a zsíroskenyér összetevőinek árát és azok vásárlóerejét vizsgálja a nettóátlag-, és nettó mediánbérhez képest. Az elemzés bemutatta, hogy míg 2019-ben egy mediánjövedelmű fogyasztó teljes jövedelméből havonta 183 adag zsíroskenyeret tudott volna megvásárolni, ez a szám 2023-ra 113-ra csökkent. A mediánbér reálértéke 48,11%-kal emelkedett ugyan, de az infláció hatása miatt ez a növekedés nem tudta tartani a lépést az árak emelkedésével. Ezzel szemben az átlagjövedelmen vásárolható zsíroskenyerek egységszáma 2019-ben 218 adag volt, ami 2023-ra 143 adagra csökkent. A vizsgált időszak alatt a mediánjövedelemtől nagyobb mértékben, 60,32%-kal emelkedett a nettó átlagjövedelem, melynek vásárlóereje szintén romlott. Ez jól példázza a két jövedelmi szint között kinyíló társadalmi ollót, hiszen az átlagjövedelem vásárlóereje nagy mértékben visszaesett, de még mindig kisebb mértékben, mint a mediánjövedelemé.
A lakosság fogyasztási szerkezete nagyban különbözött összetételét tekintve a két szélső jövedelmi ötödben. A legalacsonyabb jövedelmi ötödben az élelmiszerek és a lakásfenntartáshoz köthető cikkek 2023-ban a fogyasztás 57%-át tették ki. Ugyanezen arány a legfelső jövedelmi ötödben csupán 41% volt. Ez példázza a társadalmi olló kinyílását az 1. és az 5. jövedelmi ötöd között, mely a vizsgált időszakban szintén folyamatosan nőtt.
A kutatás – különösen a Zsíroskenyér Index – rávilágít az infláció megélhetési kihívásokra gyakorolt közvetlen hatásaira. Az eredmények fontos visszajelzést nyújthatnak a gazdaságpolitikai döntéshozók számára, bemutatva, hogy az infláció miként fokozta az alacsonyabb jövedelmű háztartások terheit, és hogyan mélyítette a jövedelmi különbségeket.




